Nydia Ecury

**Nydia Maria Enrica Ecury** (☆ 2 di februari 1926 na Oranjestad – † 2 di maart 2012 na Willemstad, Corsou) tabata un educador, escritor, traductor y actriz Arubano-Curasoleño. El a hunga un papel importante den Papiamento, propagando e uso di esaki pa medio di su obranan.

## Biografia
### Bida priva
Nydia Ecury a nace dia 2 di februari 1926 den bario di Rancho na Oranjestad, Aruba. E tabata yiu muhe di Segundo Nicasio Ecury, mihor conoci como Shon Dundun, y Ana Paulina Wilhelmina Ernst y tabata esun mas jong di diestres yiu. 

E cas na Schelpstraat unda el a crece ta awendia parti di e museo arkeologico di Aruba. Apesar di su rumannan a bay studia na Hulanda, Nydia a studia Ingles y periodismo na Canada. Su ruman, Boy Ecury, tabata den resistencia durante di e di dos Guera Mundial. E ta wordo traiciona y fusila. Na aña 1957 Ecury ta muda pa Corsou unda na 1960 e ta casa cu Wim Eduard Isings, un empresario hulandes. For di e union aki ta   nace un yiu homber y un yiu muhe, cu ta keda cu Nydia despues di su separashon na 1964.

### Carera
Na Corsou Nydia Ecury tabata duna les na Martinus-mavo y Nilda Pinto-huishoudschool. Mesun tempo e tabata duna les priva na Papiamento.

Na 1967 e tabata co-fundado di e grupo di comedia *Thalia*, cu tabata presenta obranan teatral traduci Ingles, Frances y Spaño. Ya desde 1959 e tabata actua den comedia y traduci obranan di comedia na Papiamento. E mesun aña el a actua hunto cu Jac Penso den e comedia "Trufaldino", basa riba e obra renombra di Carlo Goldoni titula "Sirbido di dos patron" cu nan dos a traduci. Pa loke trata obranan teatral su traduccionnan mas conosi ta *Gay bieuw ta traha sòpi stèrki* (1968), un interpretacion di *Cosas de mamá y papá* di Alfonso Paso y *Romeo i Julieta* (1991), basa riba *Romeo and Julia* di William Shakespeare. 

Na 1972 e ta debuta como poeta cu e obra *Tres rosea*, despues di cual el a saca varios coleccion di poesia. Na comienso di añanan 80 di siglo 20 e tabata traduci otro obranan na Papiamento, entre nan bukinan pa enseñansa. Na 1986 e ta hunga tambe un papel den e pelicula *Almacita di desolato*.

### Fayecimento
Na 2012 Nydia Ecury a fayece na edad di 86 aña na Willemstad (Corsou), despues di a sufri di e malesa di Alzheimer e ultimo cinco aña. Despues di su morto e editorial "In de Knipscheer" ta publica su coleccion di poesia den dos idioma *Un soño ku mi tin* / *Een droom die ik heb*. 

## Honor
Como honor e ta wordo reconoci na 2003 cu e Tapushi di oro. El a yega di wordo scogi "actriz di aña". Na 1995 el a ricibi e premio Pierre Lauffer y 2007 e premio Cola Debrot. Ademas el a wordo otorga e *Theatre Festival Award of Aruba* y e premio di departamento di asuntonan cultural di gobierno di Corsou. Na 2020 e municipio di Amsterdam a duna un caya su nomber.

## Bibliografia
* *Tres rosea* (1972) 
* *Bos di sanger* (1976) 
* *Na mi kurason mará* (1978) 
* *Kantika pa mama tera - Song for Mother Earth* (1984)
* *Di A te Z: Ortografia ofisial di papiamentu* (1984) 
* *Ai, mi dushi bunita kaptan* (1986)
* *Facts and Fancies about Curaçao* (1992)
* *Un sinta den bientu* (1995) 
* *Ruina/Home Sweet Home* (1998) den *A Journal of African-American and African Arts and Letters*
* *Promises Should Be kept*, *No Matter What*, *Which Other One*, *Pashent aki banda/Next-door Patient* y *Mi amor, un sinta calabash/My Love, A Ribbon In The Wind* (2001) den *A Journal of Caribbean Arts and Letters*
* *The Race at Eventide* & *Ma Comère* (2001) den *Journal of the Association of Caribbean Women Writers and Scholars*
* *Luho di Speransa* (2003)
* *Een droom die ik heb* (Haarlem, 2013) - traduci: *Un soño ku mi tin*

## Cinematografia
* *Almacita di desolato* (1986, den rol di Mama Grandi)

## Literatura
* *Balans. Arubaans letterkundig leven. De periode van autonomie en status aparte 1954-2015* (2016) pa Wim Rutgers
* *De navelstreng van mijn taal. Poesía bibo di Aruba / Levende poëzie van Aruba* (1992) pa Anton Claassen